עמי אפלבום

ד"ר עמירם (עמי) איסר אפלבום (נולד ב-20 באפריל 1951) הוא מדען, יזם, מרצה, ומנהל עסקי וטכנולוגי בכיר בחברות הייטק בינלאומיות. מכהן כיו"ר רשות החדשנות, כיו"ר מועצת המנהלים של הרשות וכמדען הראשי במשרד הכלכלה והתעשייה.
בטרם מינויו כמדען הראשי, כיהן כנשיא חברת KLA Tencor Israel וכסגן-נשיא בכיר בתאגיד KLA Tencor העולמי שמרכזו בעמק הסיליקון בקליפורניה ועוסק במחקר, פיתוח וייצור ציוד מתקדם לתעשיית המוליכים למחצה. ד״ר אפלבום הוא בעל תואר דוקטור בהנדסת חומרים מטעם הטכניון בחיפה.

ביוגרפיה

עמי אפלבום נולד וגדל בקיבוץ סעד.
את שרותו הצבאי עשה ביחידה טכנולוגית מסווגת בחייל כללי.
השלים תואר ראשון בפקולטה להנדסת חומרים של אוניברסיטת בן-גוריון בבאר שבע, ותואר שני בהנדסת חומרים בטכניון בחיפה, בהנחיית פרופ' דן שכטמן, לימים חתן פרס נובל לכימיה. את הדוקטורט עשה במחלקה להנדסת חומרים בטכניון בהנחיית פרופסור משה איזנברג. מחקרו בדוקטורט עסק בתחום המוליכים למחצה. בנוסף, ד״ר אפלבום הוא בעל תואר MBA למנהלים בכירים מאוניברסיטת סטנפורד. את הפוסט-דוקטורט השלים ד״ר אפלבום במעבדות Lab.AT&T Bell במרי היל, ניו ג'רזי, ארה״ב, במסגרת זו עסק במחקר ופיתוח בתחומי מוליכים-למחצה בשנת 1984.
ד״ר אפלבום פרסם יותר מ 25 מאמרים מדעיים ורשם 6 פטנטים.

בתעשיית ההייטק הישראלית

לאחר הפוסט דוקטורט התמנה ד״ר אפלבום לחוקר מן המנין במעבדות AT&T במרי היל ניו ג'רזי ועסק במחקר ופיתוח של התקנים אלקטרו אופטיים בחומרים מוליכים למחצה מרוכבים, כגון גליום ארסניד ואינדיום פוספיד, בין השנים 1984 עד 1987. בהמשך עבר לעבוד בחברת Rockwell International בריצ'רדסון, טקסס כמנהל פיתוח התקנים אלקטרו אופטיים לתקשורת בסיבים אופטיים. ד״ר אפלבום העביר את המוצרים שפותחו במעבדות בטקסס לייצור ב Thousand Oaks קליפורניה בשנים 1987 עד 1991.
בשנת 1991 חזר ד״ר אפלבום ארצה כראש פרויקט בחברת SCD המפתחת ומייצרת רכיבים ומערכות אלקטרו אופטיות. בהמשך מונה ד״ר אפלבום לסמנכ״ל תפעול בחברה.
בשנת 1993 התמנה למנכ״ל הסטרטאפ GAD Semiconductors שעסק בפיתוח דיודות להספקים גבוהים מגליום ארסנייד ובניית מערכות שיווק ומכירות ללקוחות בארצות הברית. בתפקיד זה עסק בין היתר גם בגיוס כספים ועבודה מול אנג'לים וקרנות הון.
בשנת 1995 הצטרף ד״ר אפלבום לחברת הבת הישראלית של התאגיד העולמי KLA Tencor  שמפתח ומייצר מערכות לבקרת תהליכי ייצור ממוליכים למחצה. ד״ר אפלבום מילא מספר תפקידי ניהול בכירים, כולל קשרי לקוחות, סמנכ״ל תפעול ומנכ״ל בפועל של החברה בישראל. מרכז החברה בישראל הוא במגדל העמק. בשנת 2002 העבירה החברה את ד״ר אפלבום למטה החברה בסן חוזה, קליפורניה, ארה״ב, כמנכ״ל חטיבת האוטומציה והרובוטיקה של KLA Tencor העולמית וסגן נשיא בכיר בתאגיד. בהמשך מונה לנהל את מערך התפעול של מספר חטיבות בחברה, במקביל לניהול חטיבת האוטומציה.  
בשנת 2010 חזר ארצה ומונה לנשיא חברת  KLA Tencor Israel והמשיך לכהן כסגן נשיא בכיר בתאגיד KLA Tencor העולמי. תחת ניהולו של ד״ר אפלבום כנשיא החברה בישראל בין השנים 2010 עד 2017, שילשה החברה את הכנסותיה ואת מספר המועסקים במחקר פיתוח וייצור במגדל העמק בגליל. בנוסף למשרתו בקלא טנכור, כיהן בדירקטוריון ובוועד המנהל של מכללת אורט בראודה בכרמיאל, ובוועדה המקצועית המייעצת של מכללת עמק הירדן בצמח.

יו"ר רשות החדשנות

ד״ר אפלבום מונה ליו"ר רשות החדשנות ולתפקיד המדען הראשי במשרד הכלכלה והתעשייה באוקטובר 2017. במסגרת תפקידו הוא משמש כיו"ר מועצת הרשות ויו"ר ועדות המחקר ברשות.
בנוסף לכך, הוא מייעץ לממשלה בכל הקשור ליישום מטרות חוק המו"פ ומדווח לממשלה (בכלל זה לוועדת השרים לענייני מדע, טכנולוגיה וחלל) על ממצאיו והמלצותיו בנוגע לקידום החדשנות הטכנולוגית בתעשייה, והמלצותיו באשר לפעולות הנדרשות כדי להגשים את מטרות חוק המו"פ; עוקב אחר התהליכים והשינויים בחדשנות הטכנולוגית בתעשייה בישראל ומחוצה לה, לרבות השפעתם על יצירת מקומות עבודה וצמצום פערים חברתיים-כלכליים; וממליץ לרשויות ממשלתיות בדבר מתן הטבות העשויות לסייע בהגשמת מטרות החוק.

חיים אישיים

אפלבום נשוי ואב לשניים, סב לשישה נכדים ומתגורר בתמרת.